CELEX: 32014R1384
Language: et
Date: 2014-12-18 00:00:00
Title: Euroopa Parlamendi ja nõukogu määrus (EL) nr 1384/2014, 18. detsember 2014 , Ecuadorist pärit kaupade tariifse kohtlemise kohta

30.12.2014   
            
            
               ET
            
            
               Euroopa Liidu Teataja
            
            
               L 372/5
            
         EUROOPA PARLAMENDI JA NÕUKOGU MÄÄRUS (EL) nr 1384/2014,
   18. detsember 2014,
   Ecuadorist pärit kaupade tariifse kohtlemise kohta
   EUROOPA PARLAMENT JA EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 207 lõiget 2,
   võttes arvesse Euroopa Komisjoni ettepanekut,
   olles edastanud seadusandliku akti eelnõu liikmesriikide parlamentidele,
   toimides seadusandliku tavamenetluse kohaselt (1)
   
   ning arvestades järgmist:
   
               (1)
            
            
               26. juunil 2012 alla kirjutatud ühelt poolt Euroopa Liidu ja selle liikmesriikide ning teiselt poolt Colombia ja Peruu vahelise kaubanduslepingu (2) („leping”) artiklis 329 on sätestatud Andide Ühenduse teiste liikmesriikide võimalik lepinguga ühinemine.
            
         
               (2)
            
            
               Pärast Ecuadori taotlust taasalustada liiduga läbirääkimisi lepinguga ühinemiseks toimusid liidu ja Ecuadori vahel 2014. aastal läbirääkimised. Kõnealuste läbirääkimiste tulemusena parafeeriti 12. detsembril 2014 Ecuadori lepinguga ühinemist käsitlev protokoll („ühinemisprotokoll”).
            
         
               (3)
            
            
               Pärast ühinemisprotokolli parafeerimist on vaja ajutist vastastikust kokkulepet, et luua tarbetute kaubandushäirete vältimiseks Ecuadoriga vabakaubanduspiirkond. Seetõttu ei tohiks ühinemisprotokolli parafeerimise kuupäeval Ecuadorist pärit kaupadele kohaldatavaid tollimakse alates 1. jaanuarist 2015 tõsta ega nendele kaupadele uusi tollimakse kehtestada.
            
         
               (4)
            
            
               Selleks nähakse käesoleva määrusega Ecuadorist pärit kaupadele ette tollimaksude säilitamine 12. detsembril 2014 kehtinud tasemel alates 1. jaanuarist 2015.
            
         
               (5)
            
            
               Selles määruses sätestatud tariifne kohtlemine ei piira nõukogu määruste (EÜ) nr 260/2009, (3) (EÜ) nr 597/2009 (4) ja (EÜ) nr 1225/2009 (5) alusel võetud meetmeid.
            
         
               (6)
            
            
               Käesolevas määruses sätestatud tariifse kohtlemise kohaldamise tingimus peaks olema, et Ecuador hoidub uute tollimaksude või muude samaväärsete maksude ja uute koguseliste piirangute või muude samaväärsete meetmete kehtestamisest liidu impordile ning olemasolevate tollimaksude või muude maksude suurendamisest või mis tahes muude piirangute kehtestamisest alates 12. detsembrist 2014.
            
         
               (7)
            
            
               Tagamaks, et Ecuadori täidab ka edaspidi kohustusi, mille ta on võtnud seoses põhiliste inimõigusi, töötajate õigusi, keskkonnakaitset ja head valitsemistava käsitlevate rahvusvaheliste konventsioonidega, peaks käesoleva määruse kohaldamine sõltuma sellest, kas Ecuador neid konventsioone jätkuvalt ja tõhusalt rakendab.
            
         
               (8)
            
            
               Pettuseohu vältimiseks peaks käesolevas määruses sätestatud tariifse kohtlemise tingimus olema see, et Ecuador järgib kaupade päritolureegleid ja nendega seotud menetlusi.
            
         
               (9)
            
            
               Vaja on ette näha ühise tollitariifistiku maksumäärade kehtestamine mis tahes Ecuadorist pärit kaupadele, mis põhjustavad või ähvardavad põhjustada tõsiseid raskusi samasuguste või otseselt konkureerivate toodete tootjatele liidus, tingimusel et komisjon on seda uurinud.
            
         
               (10)
            
            
               Juhul kui mõnda käesolevas määruses sätestatud tingimust ei täideta, tuleks komisjonile anda rakendamisvolitused määrusega sätestatud tariifne kohtlemine ajutiselt kas täielikult või osaliselt peatada. Neid volitusi tuleks teostada kooskõlas Euroopa Parlamendi ja nõukogu määrusega (EL) nr 182/2011 (6).
            
         
               (11)
            
            
               Käesolevat määrust tuleks kohaldada kuni kuus kuud pärast ühinemisprotokolli jõustumist või ühinemisprotokolli ajutise kohaldamise kuupäeva ja mitte kauem kui 31. detsembrini 2016,
            
         ON VASTU VÕTNUD KÄESOLEVA MÄÄRUSE:
   Artikkel 1
   Mõisted
   Käesolevas määruses kasutatakse järgmisi mõisteid:
   a)   „tariifne kohtlemine”– Ecuadorist pärit kaupadele kohaldatav tollimaks ja kohtlemine, nagu on sätestatud artiklis 2;
   b)   „ühise tollitariifistiku maksumäärad”– nõukogu määruse (EMÜ) nr 2658/87 (7) I lisa II osas kindlaks määratud tollimaksumäärad, välja arvatud tariifikvootide raames ettenähtud maksumäärad;
   c)   „Ecuadorist pärit kaup”– toode/tooted, mis vastab/vastavad nõukogu määruse (EMÜ) nr 2913/92 (8) II jaotise 2. peatükis sätestatud päritolunõuetele ning on olenevalt käesoleva määruse artikli 2 kohaselt taotletud tariifsest kohtlemisest kooskõlas komisjoni määruse (EMÜ) nr 2454/93 (9) IV jaotise 1. peatüki või IV jaotise 2. peatüki 1. jaoga.
   Artikkel 2
   Tariifne kohtlemine
   1.   12. detsembril 2014 Ecuadorist pärit kaupadele kohaldatavaid tollimakse ei tõsteta ja nimetatud kaupadele ei kohaldata uusi, pärast nimetatud kuupäeva kehtestatud tollimakse.
   2.   Lõikes 1 sätestatud tariifse kohtlemise kohaldamine ei piira määruste (EÜ) nr 260/2009, (EÜ) nr 597/2009 või (EÜ) nr 1225/2009 alusel võetud meetmeid.
   Artikkel 3
   Tariifse kohtlemise kohaldamise tingimused
   Artiklis 2 sätestatud tariifse kohtlemise kohaldamine eeldab, et täidetud on järgmised tingimused:
   
               a)
            
            
               Ecuador järgib artikli 1 punktis c sätestatud päritolureegleid ja nendega seotud menetlusi, kaasa arvatud asjakohasel juhul 12. detsembril 2014 kohaldatavaid tõhusa halduskoostöö sätteid;
            
         
               b)
            
            
               Ecuador hoidub uute tollimaksude või muude samaväärsete maksude ja uute koguseliste piirangute või muude samaväärsete meetmete kehtestamisest liidu impordile ning olemasolevate tollimaksude või muude maksude suurendamisest või mis tahes muude piirangute kehtestamisest alates 12. detsembrist 2014;
            
         
               c)
            
            
               Ecuador jätab lisas loetletud paktid, konventsioonid ja protokollid jõusse ja tagab nende tõhusa rakendamise ning nõustub reservatsioonideta aktsepteerima aruandluskohustust, korrapärast järelevalvet Ecuadori rakendamise üle ja selle läbivaatamist kooskõlas ratifitseeritud paktide, konventsioonide ja protokollide sätetega;
            
         
               d)
            
            
               Ecuador teeb koostööd komisjoniga ja esitab kogu sellise teabe, mis on vajalik punktis c sätestatud Ecuadori kohustuste täitmise hindamiseks;
            
         
               e)
            
            
               Ecuador jätkab püüdlusi ühinemisprotokolli allakirjutamiseks ja selle ratifitseerimiseks.
            
         Artikkel 4
   Ajutine peatamine
   Kui komisjon leiab, et on piisavalt tõendeid artiklis 3 sätestatud tingimuste täitmata jätmise kohta, võib ta vastu võtta rakendusakte, et tariifne kohtlemine kas kõigile või teatud Ecuadorist pärit kaupadele ajutiselt peatada. Kõnealused rakendusaktid võetakse vastu kooskõlas artikli 6 lõikes 2 osutatud kontrollimenetlusega.
   Artikkel 5
   Kaitseklausel
   Kui Ecuadorist pärit kaupa imporditakse koguses ja/või hinnaga, mis põhjustab või ähvardab põhjustada tõsiseid raskusi samasuguste või otseselt konkureerivate toodete tootjatele liidus, võib komisjon kõnealustele kaupadele taaskehtestada ühise tollitariifistiku maksumäärad, järgides mutatis mutandis Euroopa Parlamendi ja nõukogu määruses (EL) nr 19/2013 (10) kehtestatud menetluseeskirju.
   Artikkel 6
   Komiteemenetlus
   1.   Käesoleva määruse artikli 4 rakendamisel abistab komisjoni määruse (EMÜ) nr 2913/92 artikli 248a alusel moodustatud tolliseadustiku komitee. Nimetatud komitee on komitee määruse (EL) nr 182/2011 tähenduses.
   2.   Käesolevale lõikele viitamisel kohaldatakse määruse (EL) nr 182/2011 artiklit 5.
   Artikkel 7
   Jõustumine, kohaldamine ja aegumine
   Käesolev määrus jõustub järgmisel päeval pärast selle avaldamist Euroopa Liidu Teatajas.
   Seda kohaldatakse alates 1. jaanuarist 2015.
   Käesolev määrus kaotab kehtivuse kuus kuud pärast ühinemisprotokolli jõustumist või selle ajutist kohaldamist või 31. detsembril 2016, olenevalt sellest, mis on varasem. Juhul kui käesolev määrus kaotab kehtivuse enne 31. detsembrit 2016, avaldab komisjon Euroopa Liidu Teatajas teate.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 18. detsember 2014
      
         
            Euroopa Parlamendi nimel
         
         
            president
         
         M. SCHULZ
      
      
         
            Nõukogu nimel
         
         
            eesistuja
         
         S. GOZI
      
   
   
      (1)  Euroopa Parlamendi 17. detsembri 2014. aasta seisukoht (Euroopa Liidu Teatajas seni avaldamata) ja nõukogu 18. detsembri 2014. aasta otsus.
   
      (2)  ELT L 354, 21.12.2012, lk 3.
   
      (3)  Nõukogu 26. veebruari 2009. aasta määrus (EÜ) nr 260/2009 impordi ühiste eeskirjade kohta (ELT L 84, 31.3.2009, lk 1).
   
      (4)  Nõukogu 11. juuni 2009. aasta määrus (EÜ) nr 597/2009 kaitse kohta subsideeritud impordi eest riikidest, mis ei ole Euroopa Ühenduse liikmed (ELT L 188, 18.7.2009, lk 93).
   
      (5)  Nõukogu 30. novembri 2009. aasta määrus (EÜ) nr 1225/2009 kaitse kohta dumpinguhinnaga impordi eest riikidest, mis ei ole Euroopa Ühenduse liikmed (ELT L 343, 22.12.2009, lk 51).
   
      (6)  Euroopa Parlamendi ja nõukogu 16. veebruari 2011. aasta määrus (EL) nr 182/2011, millega kehtestatakse eeskirjad ja üldpõhimõtted, mis käsitlevad liikmesriikide läbiviidava kontrolli mehhanisme, mida kohaldatakse komisjoni rakendamisvolituste teostamise suhtes (ELT L 55, 28.2.2011, lk 13).
   
      (7)  Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).
   
      (8)  Nõukogu 12. oktoobri 1992. aasta määrus (EMÜ) nr 2913/92, millega kehtestatakse ühenduse tolliseadustik (EÜT L 302, 19.10.1992, lk 1).
   
      (9)  Komisjoni 2. juuli 1993. aasta määrus (EMÜ) nr 2454/93, millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik (EÜT L 253, 11.10.1993, lk 1).
   
      (10)  Euroopa Parlamendi ja nõukogu 15. jaanuari 2013. aasta määrus (EL) nr 19/2013, millega rakendatakse ühelt poolt Euroopa Liidu ja selle liikmesriikide ning teiselt poolt Colombia ja Peruu vahelise kaubanduslepingu kahepoolne kaitseklausel ja banaane käsitlev stabiilsusmehhanism (ELT L 17, 19.1.2013, lk 1).
   
      LISA
      
         ARTIKLI 3 PUNKTIS C OSUTATUD PAKTID, KONVENTSIOONID JA PROTOKOLLID
      
      
         ÜRO JA ILO KONVENTSIOONID PÕHILISTE INIM- JA TÖÖÕIGUSTE KOHTA
      
      
               
                  1.
               
               
                  Genotsiidi vältimise ja selle eest karistamise konventsioon (1948)
               
            
               
                  2.
               
               
                  Rahvusvaheline konventsioon rassilise diskrimineerimise kõigi vormide likvideerimise kohta (1965)
               
            
               
                  3.
               
               
                  Kodaniku- ja poliitiliste õiguste rahvusvaheline pakt (1966)
               
            
               
                  4.
               
               
                  Majanduslike, sotsiaalsete ja kultuurialaste õiguste rahvusvaheline pakt (1966)
               
            
               
                  5.
               
               
                  Konventsioon naiste diskrimineerimise kõigi vormide likvideerimise kohta (1979)
               
            
               
                  6.
               
               
                  Piinamise ning muu julma, ebainimliku või inimväärikust alandava kohtlemise ja karistamise vastane konventsioon (1984)
               
            
               
                  7.
               
               
                  Lapse õiguste konventsioon (1989)
               
            
               
                  8.
               
               
                  Sunniviisilise või kohustusliku töö konventsioon, nr 29 (1930)
               
            
               
                  9.
               
               
                  Ühinemisvabaduse ja organiseerumisõiguse kaitse konventsioon, nr 87 (1948)
               
            
               
                  10.
               
               
                  Organiseerumisõiguse ja kollektiivse läbirääkimisõiguse kaitse konventsioon, nr 98 (1949)
               
            
               
                  11.
               
               
                  Konventsioon mees- ja naistöötajate võrdse tasustamise kohta võrdväärse töö eest, nr 100 (1951)
               
            
               
                  12.
               
               
                  Sunniviisilise töö kaotamise konventsioon, nr 105 (1957)
               
            
               
                  13.
               
               
                  Konventsioon, mis käsitleb kutsealal ja muus töövaldkonnas diskrimineerimise keelustamist, nr 111 (1958)
               
            
               
                  14.
               
               
                  Konventsioon, mis käsitleb vanuse alammäära tööle lubamisel, nr 138 (1973)
               
            
               
                  15.
               
               
                  Lapsele sobimatu töö ja muu talle sobimatu tegevuse viivitamatu keelustamise konventsioon, nr 182 (1999)
               
            
         KONVENTSIOONID KESKKONNA JA VALITSEMISTAVA PÕHIMÕTETE KOHTA
      
      
               
                  16.
               
               
                  Ohustatud looduslike looma- ja taimeliikidega rahvusvahelise kauplemise konventsioon (1973)
               
            
               
                  17.
               
               
                  Osoonikihti kahandavate ainete Montreali protokoll (1987)
               
            
               
                  18.
               
               
                  Ohtlike jäätmete riikidevahelise veo ja nende kõrvaldamise kontrolli Baseli konventsioon (1989)
               
            
               
                  19.
               
               
                  Bioloogilise mitmekesisuse konventsioon (1992)
               
            
               
                  20.
               
               
                  Ühinenud Rahvaste Organisatsiooni kliimamuutuste raamkonventsioon (1992)
               
            
               
                  21.
               
               
                  Cartagena bioohutuse protokoll (2000)
               
            
               
                  22.
               
               
                  Püsivate orgaaniliste saasteainete Stockholmi konventsioon (2001)
               
            
               
                  23.
               
               
                  Ühinenud Rahvaste Organisatsiooni kliimamuutuste raamkonventsiooni Kyoto protokoll (1998)
               
            
               
                  24.
               
               
                  Ühinenud Rahvaste Organisatsiooni narkootiliste ainete ühtne konventsioon (1961)
               
            
               
                  25.
               
               
                  Ühinenud Rahvaste Organisatsiooni psühhotroopsete ainete konventsioon (1971)
               
            
               
                  26.
               
               
                  Narkootiliste ja psühhotroopsete ainete ebaseadusliku ringluse vastane Ühinenud Rahvaste Organisatsiooni konventsioon (1988)
               
            
               
                  27.
               
               
                  Ühinenud Rahvaste Organisatsiooni korruptsioonivastane konventsioon (2004)